ત્રણ તલાક વિરુદ્ધનું આ બિલ ગૃહમંત્રી રાજનાથ સિંહના નેતૃત્વમાં અંતર મંત્રીસ્તરીય સમૂહે તૈયાર કર્યું છે, જે અનુસાર મૌખિક, લેખિત, એસએમએસ, વ્હોટસેપ કે અન્ય કોઇ રીતે એક સાથે ત્રણવાર તલાક કહી દેવાથી તલાક સ્વીકાર નહીં થાય. આમ કરવાવાળા વ્યક્તિને કડક સજા કરવાની જોગવાઇ કરવામાં આવી છે. આવા વ્યક્તિને ત્રણ વર્ષની સજા થઇ શકે છે. મંત્રીમંડળે તો પહેલા જ આ બિલને મંજૂરી આપી દીધી છે. આ બિલ ગત અઠવાડિયે જ સંસદમાં રજૂ થનાર હતું, પરંતુ પછી સંસદીય કાર્યમંત્રી અનંત કુમારે કહ્યું હતું કે, આ બિલ આવતા અઠવાડિયે રજૂ થશે. તો બીજી બાજુ, મુસ્લિમ પર્સનલ લૉ બોર્ડે આ બિલને મહિલા વિરોધી કહ્યું છે. લખનઉમાં મળેલ બોર્ડની બેઠકમાં કહેવામાં આવ્યું હતું કે, આ બિલમાં ત્રણ વર્ષની સજા ક્રિમિનલ એક્ટ છે અને ત્રણ તલાક પર કાયદો એ મહિલાઓની આઝાદીમાં દખલઅંદાજી છે.